Penubuhan sekolah ini bermula dengan nama Sekolah Kebangsaan Pulau Lumut (nama asal Pulau Indah). Bermula dari sebuah sekolah kayu yang beratap nipah dan akhirnya kini terbina sebuah bangunan batu yang tersergam indah di tengah-tengah sebuah desa yang permai. Idea penubuhan sekolah ini telah disumbangkan oleh Tuan Haji Sahamin yang merupakan Ketua Kampung Teluk Nipah dan Kampung Sungai Pinang. Beliau orang yang pertama mengambil inisiatif memajukan pendidikan di Pulau Lumut sehingga terbinanya sekolah ini. Beliaulah yang telah membuat permohonan kepada Sultan Selangor, Yang Mulia Sultan Salahuddin Abdul Aziz Shah dan permohonan itu telah diperkenankan.